SK Úradný vestník Európskej únie C 144/2

Oznam o začatí antidumpingového konania týkajúceho sa dovozov plochých valcovaných výrobkov s orientovanými zrnami z kremíkovo-elektrickej ocele s pôvodom v Spojených štátoch amerických a Rusku a o začatí predbežného preskúmania antidumpingového cla uvaleného na dovozy určitých elektroplechov s orientovanými zrnami s pôvodom v Rusku (takisto známych ako plechy a pásy valcované za studena z kremíkovo-elektrickej ocele s orientovanými zrnami a so šírkou viac ako 500 mm).

(2004/C 144/02)

Komisia dostala sťažnosť podľa článku 5 nariadenia Rady (ES) č. 384/96 (1) (základné nariadenie), v ktorej sa tvrdí, že dovozy plochých valcovaných výrobkov s orientovanými zrnami z kremíkovo-elektrickej ocele s pôvodom v Spojených štátoch amerických a Rusku (príslušné krajiny) sú vystavené dumpingu, čím spôsobujú materiálnu škodu priemyselnému odvetviu spoločenstva.

1. SŤAŽNOSŤ

Sťažnosť podala 13. apríla 2004 Európska konfederácia železiarskeho a oceliarskeho priemyslu (Eurofer) (sťažovateľ) v mene výrobcov predstavujúcich značnú časť, v tomto prípade vyše 50 % celkovej výroby plochých valcovaných výrobkov s orientovanými zrnami z kremíkovo-elektrickej ocele v spoločenstve.

2. PRODUKT

Predmetom údajného dumpingu sú ploché valcované výrobky s orientovanými zrnami z kremíkovo-elektrickej ocele s pôvodom v Spojených štátoch amerických a Rusku (príslušný produkt), obyčajne patriaci pod kódy KN 7225 11 00 a 7226 11 00. Príslušný produkt obsahuje ploché valcované výrobky s orientovanými zrnami z kremíkovo-elektrickej ocele so šírkou viac ako 500 mm, i ploché valcované výrobky s orientovanými zrnami z kremíkovo-elektrickej ocele so šírkou nepresahujúcou 500 mm. Tieto kódy KN sa uvádzajú len pre informáciu.

3. TVRDENIE O DUMPINGU

Tvrdenie o dumpingu v súvislosti so Spojenými štátmi americkými sa zakladá na porovnaní bežnej hodnoty, založenej na domácich cenách, s vývoznými cenami príslušného produktu do spoločenstva.

Tvrdenie o dumpingu v súvislosti s Ruskom sa zakladá na porovnaní zostavenej bežnej hodnoty s vývoznými cenami príslušného produktu do spoločenstva.

Na tomto základe sú vypočítané dumpingové rozpätia značné pre obe príslušné vyvážajúce krajiny.

4. TVRDENIE O POŠKODENÍ

Sťažovateľ poskytol dôkaz, že dovozy príslušného produktu zo Spojených štátov amerických a Ruska sa zvýšili celkovo v absolútnych hodnotách, aj v zmysle trhových podielov.

Tvrdí sa, že množstvá a ceny dovozeného príslušného produktu majú okrem iných následkov negatívny dopad na vlastníctvo trhového podielu a predané množstvá priemyselného odvetvia spoločenstva, čo má za následok značné nepriaznivé vplyvy na celkový výkon a finančnú situáciu v priemyselnom odvetví spoločenstva.

5. PROCEDÚRA

Po stanovení, že bola podaná sťažnosť priamo alebo v mene priemyselného odvetvia spoločenstva a že existuje dostatok dôkazov na začatie konania a po konzultácii s Poradným výborom, Komisia týmto začína prešetrovanie podľa článku 5 základného nariadenia.

5.1. Procedúra na určenie dumpingu a poškodenia

Prešetrovaním sa určí, či príslušný produkt s pôvodom v Spojených štátov amerických a Rusku podlieha dumpingu a či tento dumping spôsobil poškodenie.

a) Dotazníky

S cieľom získať informácie, ktoré považuje za potrebné pre svoje prešetrovanie, Komisia zašle dotazníky priemyselnému odvetviu spoločenstva a každému zväzu výrobcov v spoločenstve, vývozcom/výrobcom v Spojených štátoch amerických a Rusku, každému zväzu vývozcov/výrobcov, dovozcom, každému zväzu dovozcov uvedených v sťažnosti a orgánom príslušných vyvážajúcich krajín.

V každom prípade všetky zúčastnené strany bezodkladne kontaktujú Komisiu prostredníctvom faxu, avšak najneskôr do skončenia lehoty stanovenej v odseku 6 a) tohto oznamu, s cieľom zistiť, či sú uvedené v sťažnosti a v prípade potreby požiadať o dotazník, keďže lehota stanovená v odseku 6 b) tohto oznamu sa uplatňuje na všetky takto zúčastnené strany.

b) Zhromaždenie informácií a uskutočnenie vypočutí

Všetky zúčastnené strany sa týmto vyzývajú, aby prezentovali svoje názory, aby predložili okrem odpovedí na dotazník aj iné informácie a poskytli podporné dôkazy. Tieto informácie a podporné dôkazy musí Komisia dostať v rámci lehoty stanovenej v odseku 6 b) tohto oznamu.

Komisia okrem toho môže vypočuť zúčastnené strany, za predpokladu, že podajú žiadosť, ktorá preukazuje, že existujú osobitné dôvody, prečo majú byť vypočuté. Táto žiadosť sa musí podať v rámci lehoty stanovenej v odseku 6 c) tohto oznamu.

5.2. Procedúra posúdenia záujmov spoločenstva

V súlade s článkom 21 základného nariadenia a v prípade, že tvrdenia o dumpingu a následne spôsobenom poškodení sú opodstatnené, rozhodne sa o tom, či prijatie antidumpingových opatrení nie je proti záujmom spoločenstva. Z tohto dôvodu priemyselné odvetvie spoločenstva, dovozcovia, ich zastupujúce zväzy, zastupujúce užívateľské a spotrebiteľské organizácie, za predpokladu, že dokážu, že existuje objektívne prepojenie medzi ich činnosťou a príslušným výrobkom, sa môžu v rámci lehôt stanovených v odseku 6 b) tohto oznamu sami prihlásiť a poskytnúť Komisii informácie. Strany, ktoré konali v súlade s ustanovením v predchádzajúcej vete, môžu požiadať o vypočutie s určením osobitných dôvodov, prečo majú byť vypočuté, v rámci lehoty stanovenej v odseku 6 c) tohto oznamu. Je potrebné poznamenať, že akákoľvek poskytnutá informácia na základe článku 21 sa zoberie do úvahy len vtedy, ak bude podložená faktickým dôkazom v čase predloženia.

6. LEHOTY

a) Pre zúčastnené strany na vyžiadanie dotazníka

Všetky zúčastnené strany si musia čo najskôr vyžiadať dotazník, najneskôr však do 15 dní od uverejnenia tohto oznamu v Úradnom vestníku Európskej únie.

b) Pre zúčastnené strany, aby sa samy prihlásili, predložili odpovede na dotazník a poskytli akékoľvek ďalšie informácie

Všetky zúčastnené strany, ak sa ich zastúpenia majú brať počas prešetrovania do úvahy, sa musia samy prihlásiť kontaktovaním Komisie, prezentovať svoje názory a predložiť odpovede na dotazník alebo poskytnúť akékoľvek ďalšie informácie do 40 dní odo dňa uverejnenia tohto oznamu v Úradnom vestníku Európskej únie, ak sa neurčí inak. Pozornosť sa upriamuje na skutočnosť, že uplatnenie väčšiny procedurálnych práv stanovených v základnom nariadení závisí od vlastného prihlásenia sa strany v rámci vyššie uvedeného obdobia.

c) Vypočutia

Všetky zúčastnené strany môžu tiež požiadať o vypočutie Komisiou v rámci tej istej 40-dňovej lehoty.

7. PÍSOMNÉ NÁVRHY, ODPOVEDE NA DOTAZNÍK A KOREŠPONDENCIA

Všetky návrhy a požiadavky zúčastnených strán sa musia predložiť písomne (nie v elektronickej forme, ak sa neurčuje inak, a musí sa v nich uvádzať meno, adresa, e-mailová adresa, telefónne a faxové a/alebo telexové číslo zúčastnenej strany). Všetky písomné návrhy, vrátane informácií požadovaných v tomto ozname, odpovede na dotazník a korešpondencia zúčastnených strán s utajeným charakterom sa označí ako „Obmedzené“ (2) a v súlade s článkom 19, odsek 2 základného nariadenia ich bude sprevádzať neutajená verzia, ktorá sa označí „Na nahliadnutie pre zúčastnené strany“.

Adresa Komisie pre korešpondenciu:

European Commission (Európska komisia) Directorate General for Trade (Generálne riaditeľstvo pre obchod) Directorate B (Riaditeľstvo B) Office: J-79 5/16 (Úrad: J-79 5/16) B-1049 Brussels Fax (+32 2) 295 65 05 Telex COMEU B 21877

8. NESPOLUPRÁCA

V prípadoch, keď ktorákoľvek zo zúčastnených strán odmietne prístup, alebo nezabezpečí potrebné informácie v rámci stanovených lehôt, alebo do značnej miery bráni prešetreniu, môžu sa vyvodiť dočasné alebo konečné, pozitívne alebo negatívne závery v súlade s článkom 18 základného nariadenia, na základe dostupných údajov.

Tam, kde sa zistí, že niektorá zo zúčastnených strán poskytla nepravdivé alebo zavádzajúce informácie, neberie sa na takéto informácie ohľad a použijú sa dostupné údaje. Ak zúčastnená strana nespolupracuje, alebo ak spolupracuje len čiastočne, a závery sa z toho dôvodu zakladajú na dostupných údajoch v súlade s článkom 18 základného nariadenia, výsledok môže byť pre túto stranu menej priaznivý, ako v prípade, keby spolupracovala.

9. ČASOVÝ PLÁN

Prešetrovanie sa ukončí v súlade článkom 6, odsek 9 základného nariadenia do 15 mesiacov odo dňa uverejnenia tohto oznamu v Úradnom vestníku Európskej únie. V súlade s článkom 7, odsek 1 základného nariadenia je možné zaviesť predbežné opatrenia najneskôr 9 mesiacov od uverejnenia tohto oznamu v Úradnom vestníku Európskej únie.

10. PRESKÚMANIE EXISTUJÚCICH OPATRENÍ

Nariadením Rady (ES) č. 151/2003 (3) bolo uvalené definitívne antidumpingové clo na dovoz určitých elektroplechov s orientovanými zrnami s pôvodom v Rusku, známych tiež ako plechy a pásy s orientovanými zrnami valcované za studena z kremíkovo-elektrickej ocele so šírkou viac ako 500 mm a patriace pod kódy KN 7225 11 00 (plechy so šírkou 600 mm alebo viac) a 7226 11 10 (plechy so šírkou viac ako 500 mm, ale menej ako 600 mm) (4).

Je potrebné určiť, že sa majú zaviesť opatrenia na ploché valcované produkty s orientovanými zrnami z kremíkovo-elektrickej ocele s pôvodom v Rusku v konaní, na ktoré dal podnet tento oznam, a pokryť tak plechy a pásy s orientovanými zrnami valcované za studena z kremíkovo-elektrickej ocele so šírkou viac ako 500 mm, pretrvávajúce uvalenie opatrení na základe nariadenia Rady (ES) č. 151/2003 už nebude náležité, a nariadenie (ES) č. 151/2003 sa následne zmení a doplní alebo zruší. Následne je potrebné začať predbežné preskúmanie v súvislosti s nariadením (ES) č. 151/2003 s cieľom umožniť akékoľvek potrebné zmeny a doplnky alebo zrušenie vo svetle prešetrovania, na ktoré dal podnet tento oznam.

Komisia týmto na základe článku 11, odsek 3 základného nariadenia otvára predbežné preskúmanie nariadenia (ES) č. 151/2003. Ustanovenia určené v bodoch 5, 6, 7 a 8 oznamu sa uplatňujú mutatis mutandis na toto predbežné preskúmanie.

(1) Ú. v. ES L 56, 6.3.1996, s. 1, v znení neskorších zmien a doplnkov nariadenia Rady (ES) č. 461/2004 (Ú. v. EÚ L 77, 13.3.2004, s. 12).

(2) Znamená to, že dokument je určený len na interné použitie. Je chránený podľa článku 4 nariadenia Európskeho parlamentu a Rady (ES) č. 1049/2001 (Ú. v. ES L 145, 31.5.2001, s. 43). Ide o dôverný dokument podľa článku 19 nariadenia Rady (ES) č. 384/96 (Ú. v. ES L 56, 6.3.1996 s. 1) a článku 6 Dohody WTO o implementácii článku VI dohody GATT 1994 (Antidumpingová dohoda).

(3) Ú. v. ES L 25, 30.1.2003, s. 7.

(4) Od 1. januára 2004 sa KN kód 7226 11 10 nahrádza KN kódom ex72261100.